Diari Oficial de la Generalitat Valenciana


Sumari del DOGV 8940, del 30-10-2020 (2020/9093)

RESOLUCIÓ de 29 d'octubre de 2020, de la consellera de Sanitat Universal i Salut Pública, per la s'acorda mesures addicionals en les activitats festeres tradicionals que se celebren en la Comunitat Valenciana, com a conseqüència de la situació de crisi sanitària ocasionada per la Covid-19.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8940

Data del DOGV
:   30-10-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/9093


Data del document
:   29-10-2020

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * política sanitària
    * benestar social
    * assistència social
    * salut pública
    * legislació
    * malaltia infecciosa

RESOLUCIÓ de 29 d'octubre de 2020, de la consellera de Sanitat Universal i Salut Pública, per la s'acorda mesures addicionals en les activitats festeres tradicionals que se celebren en la Comunitat Valenciana, com a conseqüència de la situació de crisi sanitària ocasionada per la Covid-19. [2020/9093]  
Antecedents de fet  
  
Amb motiu de la situació d'emergència de salut pública ocasionada pel Covid-19, que l'Organització Mundial de la Salut va elevar a pandèmia internacional el passat 11 de març de 2020, l'extensió de la malaltia Covid-19, la seua facilitat de contagi i les recomanacions de l'Organització Mundial de la Salut i del Ministeri de Sanitat, després de la finalització de l'estat d'alarma, s'han dictat en l'àmbit de la Comunitat Valenciana, diverses resolucions a fi de previndre i assegurar que les activitats en les quals puga produir-se un major risc de transmissió de la malaltia es desenvolupen en condicions que permeten controlar aquest risc.  
D'una banda, l'Acord de 19 de juny, del Consell, sobre mesures de prevenció enfront de la Covid-19 (DOGV 20.06.2020), que ha tingut diverses adaptacions a través de diferents resolucions de la consellera de Sanitat Universal i Salut Pública, a ressenyar la Resolució de 17 de juliol de 2020, de la consellera de Sanitat Universal i Salut Pública (DOGV 18.07.2020) i la Resolució de 24 de juliol de 2020, de la consellera de Sanitat Universal i Salut Pública (DOGV 24.07.2020).  
I d'altra banda, la Resolució de 17 d'agost de 2020, de la consellera de Sanitat Universal i Salut Pública, per a l'adopció de les mesures establides en l'acord del Consell Interterritorial del Sistema Nacional de Salut, sobre mesures de prevenció enfront del Covid-19 (DOGV 18.08.2020).  
Aquesta Resolució ha tingut tres pròrrogues fins hui. La primera per Resolució de 4 de setembre de 2020, de la consellera de Sanitat Universal i Salut Pública (DOGV 07.09.2020) que va afegir un subapartat d al punt 1 relatiu a les «Mesures de limitació i prevenció per sectors», de l'apartat Primer de la Resolució de 17 d'agost de 2020, de la consellera de Sanitat Universal i Salut Pública, «En matèria d'establiments de joc».  
  
Una segona, per Resolució de 25 de setembre de 2020, de la consellera de Sanitat Universal i Salut Pública (DOGV 28.09.2020).  
  
I una tercera próoroga, per Resolució de 19 d'octubre de 2020, de la consellera de Sanitat Universal i Salut Pública (DOGV 19.10.2020), que va donar nova redacció al punt 1.b) del resolc Primer, de la Resolució de 17 d'agost de 2020, de la consellera de Sanitat Universal i Salut Pública, «Mesures de limitació i prevenció per sectors», en concret mesures «En matèria d'hostaleria i restauració».  
S'han dictat resolucions específiques en àmbits municipals concrets, posant l'accent en la lluita contra la pandèmia en el compromís individual i en un comportament social de cautela i autoprotecció assentat en el manteniment de grups de convivència habitual i minimitzant els contactes socials diaris, adoptant mesures d'aïllament i de reducció d'aforaments, tot amb la finalitat d'evitar l'increment i la multiplicació de possibles cadenes de transmissió de la malaltia.  
I recentment s'ha publicat la Resolució de 24 d'octubre de 2020, de la consellera de Sanitat Universal i Salut Pública, per la s'acorda mesures addicionals excepcionals en la Comunitat Valenciana, com a conseqüència de la situació de crisi sanitària ocasionada per la Covid-19.  
  
Aquesta resolució ha posat l'accent, entre altres mesures, en l'ordenació d'aquelles relatives a reunions de caràcter familiar i social, assenyalant que «la participació en qualsevol agrupació o reunió de caràcter familiar i/o social, es limitarà a un número màxim de 6 persones, tant en espais públics com privats, excepte en el cas de persones convivents».  
  
No obstant això a això, les seus festeres de la Comunitat Valenciana, que tenen la seua pròpia ordenació recollida en el Reglament aprovat pel Decret 28/2011, de 18 de març, del Consell (DOGV 22.03.2011), estan programant activitats i esdeveniments, conceptuant-los com a esdeveniments populars promoguts per associacions culturals o similars, de conformitat amb el punt 3.7.7. de l'Annex I de l'Acord de 19 de juny de 2020, del Consell.  
En l'actual situació en la qual ens trobem, aquestes activitats de les seus festeres han de limitar-se en nombre de persones i conceptuar-se com a reunions de caràcter social ordenades en la referida Resolució de 24 d'octubre de 2020, de la consellera de Sanitat Universal i Salut Pública.  
El document d'Actuacions de resposta coordinada per al control de la transmissió de Covid-19, acordat en Consell Interterritorial del Sistema Nacional de Salut el 22 d'octubre de 2020, estableix que «Els estudis epidemiològics sobre el comportament de la malaltia indiquen que la majoria de les infeccions es produeixen principalment per contacte pròxim i exposicions prolongades a les gotes respiratòries que contenen el virus, així com per la inhalació d'aerosols amb partícules virals en suspensió i el contacte directe o indirecte amb secrecions respiratòries infectades. La transmissió es veu afavorida en llocs tancats, mal ventilats, amb afluència de moltes persones i on no s'observen les mesures de distanciament i higiene i prevenció durant tot el temps, situació aquesta en la qual s'ha demostrat que la probabilitat de contagi és molt superior, a la que es produeix dels espais oberts i ben ventilats».  
  
Tenint en compte aquestes indicacions i els acords adoptats en seu del Consell Interterritorial del Sistema Nacional de Salut, es fa necessari ordenar aquest tipus d'activitats i reunions en les seus festeres, incardinant-lo en la Resolució de 17 d'agost de 2020, de la consellera de Sanitat Universal i Salut Pública.  
  
Fonaments de dret  
  
1. La Generalitat, mitjançant la Conselleria de Sanitat Universal i Salut Pública, té competència exclusiva en matèria d'higiene, de conformitat amb l'article 49.1.11 a) de l'Estatut d'Autonomia, i competència exclusiva en matèria d'organització, administració i gestió de totes les institucions sanitàries públiques dins del territori de la Comunitat Valenciana, de conformitat amb l'article 54.1 del mateix text legal.  
2. La Llei orgànica 3/1986, de 14 d'abril, de mesures especials en matèria de salut pública, estableix en l'article 1 que «amb la finalitat de protegir la salut pública i previndre la seua pèrdua o deterioració, les autoritats sanitàries de les diferents administracions públiques podran, dins de l'àmbit de les seues competències, adoptar les mesures previstes en la present llei quan així ho exigisquen raons sanitàries d'urgència o necessitat», i en l'article 3, més en concret, que «amb la finalitat de controlar les malalties transmissibles, l'autoritat sanitària, a més de realitzar les accions preventives generals, podrà adoptar les mesures oportunes per al control dels malalts, de les persones que estiguen o hagen estat en contacte amb aquests i del medi ambient immediat, així com les que es consideren necessàries en cas de risc de caràcter transmissible».  
3. La Llei 33/2011, de 4 d'octubre, General de Salut Pública, per part seua, estableix en l'article 54.1 que «sense perjudici de les mesures previstes en la Llei orgànica 3/1986, de 14 d'abril, de mesures especials en matèria de salut pública, amb caràcter excepcional, i quan així ho requerisquen motius d'extraordinària gravetat o urgència, l'Administració general de l'Estat i les de les comunitats autònomes i ciutats de Ceuta i Melilla, en l'àmbit de les seues competències respectives, podran adoptar les mesures que siguen necessàries per a assegurar el compliment de la llei», i en l'apartat 2, que «en particular, sense perjudici del qual preveu la Llei 14/1986, de 25 d'abril, general de sanitat, l'autoritat competent podrà adoptar, mitjançant una resolució motivada, les següents mesures:  
  
a) La immobilització i, si és procedent, el decomís de productes i substàncies.  
b) La intervenció de mitjans materials o personals.  
c) El tancament preventiu de les instal·lacions, establiments, serveis i indústries.  
d) La suspensió de l'exercici d'activitats.  
e) La determinació de condicions prèvies en qualsevol fase de la fabricació o comercialització de productes i substàncies, així com del funcionament de les instal·lacions, establiments, serveis i indústries a què es refereix aquesta llei, amb la finalitat de corregir les deficiències detectades.  
f) Qualsevol altra mesura ajustada a la legalitat vigent si hi ha indicis racionals de risc per a la salut, inclosa la suspensió d'actuacions d'acord amb el que estableix el títol II d'aquesta llei».  
En l'apartat 3 de l'esmentat precepte s'estableix: «Les mesures s'adoptaran prèvia audiència dels interessats, excepte en cas de risc imminent i extraordinari per a la salut de la població, i la seua duració no excedirà del temps exigit per la situació de risc que les va motivar. Les despeses derivades de l'adopció de mesures cautelars previstes en el present article aniran a càrrec de la persona o empresa responsable».  
4. L'article 26.1 de la Llei 14/1986, de 25 d'abril, general de sanitat, preveu: «En cas que existisca o se sospite raonablement l'existència d'un risc imminent i extraordinari per a la salut, les autoritats sanitàries adoptaran les mesures preventives que estimen pertinents, com la confiscació o immobilització de productes, suspensió de l'exercici d'activitats, tancaments d'empreses o les seues instal·lacions, intervenció de mitjans materials i personals i totes les altres que es consideren sanitàriament justificades».  
  
5. L'article 83.2 de la Llei 10/2014, de 29 de desembre, de la Generalitat, de Salut de la Comunitat Valenciana, estableix: «Així mateix, les activitats públiques i privades que, directament o indirectament, puga derivar-se un risc per a la salut i seguretat de les persones, incloses les de promoció i publicitat, se sotmetran a les mesures d'intervenció que reglamentàriament s'establisquen».  
  
I l'article 86.2.b de l'esmentada Llei de Salut de la Comunitat Valenciana, de regulació de les mesures especials cautelars i definitives, assenyala: «Quan l'activitat exercida poguera tindre una repercussió excepcional i negativa en la salut, les autoritats públiques sanitàries, a través dels seus òrgans competents en cada cas, podran procedir a l'adopció de les mesures especials que siguen necessàries per a garantir la salut i seguretat de les persones, que tindran caràcter cautelar o, després del corresponent procediment contradictori, caràcter definitiu.  
  
Sense perjudici del que es disposa en la normativa bàsica estatal, les mesures que pot utilitzar l'Administració seran, entre altres, les següents:  
a) El tancament d'empreses o les seues instal·lacions.  
b) La suspensió de l'exercici d'activitats.  
(...)».  
6. L'Acord de 19 de juny de 2020, del Consell, sobre mesures de prevenció enfront de la Covid-19, assenyala que cap l'adopció de mesures extraordinàries en salvaguarda de la salut pública a causa de la pandèmia per coronavirus SARS-CoV2 per part de la Conselleria de Sanitat Universal i Salut Pública. De manera exacta l'Acord disposa:  
«Seté. Seguiment  
Les mesures preventives recollides en aquest acord seran objecte de seguiment per a garantir la seua adequació a la situació epidemiològica i sanitària. A aquest efecte, podran ser modificades o suprimides mitjançant acord del Consell o resolució de la persona titular de la Conselleria de Sanitat Universal i Salut Pública.  
Així mateix, correspon a la persona titular de la Conselleria de Sanitat Universal i Salut Pública adoptar les mesures necessàries per a l'aplicació del present acord i establir, d'acord amb la normativa aplicable i a la vista de l'evolució de la situació sanitària, totes aquelles mesures addicionals o complementàries que siguen necessàries».  
  
Per això, de conformitat amb l'article 81.1 b) de la Llei 10/2014, de 29 de desembre, de la Generalitat, de Salut de la Comunitat Valenciana, resolc  
  
Primer  
Addicionar un punt 7 a l'apartat Primer de la Resolució de 17 d'agost de 2020, de la consellera de Sanitat Universal i Salut Pública, per a l'adopció de les mesures establides en l'acord del Consell Interterritorial del Sistema Nacional de Salut, sobre mesures de prevenció enfront del Covid-19, que queda redactat com segueix:  
«7. Reunions de les seus festeres tradicionals situades en els municipis de la Comunitat Valenciana  
Considerar les reunions de les seus festeres tradicionals situades en els municipis de la Comunitat Valenciana, ordenades en el Reglament aprovat per Decret 28/2011, de 18 de març, del Consell, reunions de caràcter social, limitades a un número màxim de 6 persones de conformitat amb el punt 2.1 del resolc primer de la Resolució de la Resolució de 24 d'octubre de 2020, de la consellera de Sanitat Universal i Salut Pública, per la s'acorda mesures addicionals excepcionals en la Comunitat Valenciana, com a conseqüència de la situació de crisi sanitària ocasionada per la Covid-19».  
  
Segon. Col·laboració  
Sol·licitar la col·laboració de les Forces i Cossos de Seguretat de l'Estat a través de la Delegació de Govern i de la Policia Local per a garantir la correcta execució de la mesura acordada en la present resolució.  
  
Tercera. Règim sancionador  
L'incompliment de la mesura de la present resolució quedarà subjecte al procediment de l'activitat inspectora i al règim sancionador establit en el Decret llei 11/2020, de 24 de juliol, del Consell, de règim sancionador específic contra els incompliments de les disposicions reguladores dels mesures de prevenció davant la Covid-19.  
  
Quarta. Eficàcia  
La present resolució farà efecte des del dia de la seua publicació en el Diari Oficial de la Generalitat Valenciana i mantindrà l'eficàcia i vigència de la Resolució de 17 d'agost de 2020, de la consellera de Sanitat Universal i Salut Pública, per a l'adopció de les mesures establides en l'acord del Consell Interterritorial del Sistema Nacional de Salut, sobre mesures de prevenció enfront del Covid-19.  
  
S'adverteix que la present resolució posa fi a la via administrativa podent interposar-se recurs contenciós administratiu en el termini de dos mesos, comptats des de l'endemà de la seua notificació, davant la Sala contenciosa administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
València, 29 d'octubre de 2020.- La consellera de Sanitat Universal i Salut Pública: Ana Barceló Chico.